‘Geen rede tot paniek’ ná breinvliesontsteking by skoolKlein Danika van Rensburg (Foto: Verskaf) Die drie gevalle waar leerders aan Laerskool Delmas in Mpumalanga met breinvliesontsteking gediagnoseer is, is geïsoleerde gevalle en hou glo nie verband met mekaar nie. In een van die gevalle is Danika van Rensburg (9) onverwags aan dié siekte dood. Die skool het Vrydag in ŉ nuusbrief gesê hy het verskeie oproepe van besorgde ouers ontvang ná Danika se dood en die daaropvolgende nuus dat nóg twee leerders, Monique Mynhard in gr. 2, en Megan Nel in gr. 7, met breinvliesontsteking in verskillende hospitale opgeneem is. Dit het die vrees laat ontstaan dat daar moontlik ŉ uitbreking van die aansteeklike soort breinvliesontsteking by die skool was. Die skool het egter Vrydag gesê ŉ verslag is van ŉ dokter ontvang wat Danika behandel het en sy het nie die aansteeklike breinvliesontsteking onder lede gehad nie. “Dit is veroorsaak deur onder meer ŉ oorinfeksie,” lui die nuusbrief. “Monique is op 22 Maart uit die Middelburg-hospitaal ontslaan. Megan was vir ŉ dag lank in isolasie in ŉ Pretoriase hospitaal en is daarna oorgeplaas na ŉ gewone saal waar sy vir tien dae behandeling sal ontvang.” Megan is verlede naweek in die Pretoriase hospitaal opgeneem. Haar ouers woon in Pretoria en sy gaan gewoonlik naweke huis toe. In die week bly sy in die koshuis by die laerskool. “Al drie gevalle was geïsoleerde gevalle en het niks met die ander te doen gehad nie. Ná gesprekke met verskeie mediese praktisyns meen die skool daar is geen rede om paniekerig te raak of ŉ uitbreking van breinvliesontsteking te verklaar nie. Ons sal ouers op die hoogte hou as daar enige risiko van ŉ uitbreking is.” Maroela Media het vroeër berig paniek by die skool is verder aangeblaas met gerugte dat ŉ gr. 4-juffrou in die hospitaal opgeneem is met breinvliesontsteking. Sy is egter net opgeneem vir die behandeling van ŉ nekbesering wat sy ŉ paar jaar gelede in ŉ motorongeluk opgedoen het. Johan de Beer, Laerskool Delmas se skoolhoof, het verlede Maandag reeds aan Maroela Media gesê daar is in dié stadium geen rede tot kommer onder ouers oor ŉ moontlike siekte-uitbreking nie. “Dit is egter wel ŉ ernstige siekte wat gemonitor moet word. Ons het alle ouers gewaarsku om bedag te wees op simptome en dadelik ŉ dokter of ongevalle-eenheid van ŉ hospitaal te besoek as hulle bekommerd is.” Die skool het kort ná Danika se afsterwe inligting wat deur ŉ plaaslike dokter saamgestel is aan ouers versprei. Die gevaartekens vir breinvliesontsteking is hoë temperatuur, koors en ŉ kind wat sleg voel en meer as normaalweg moeg is. Ander simptome sluit in beenpyn, bewerasie, ŉ stywe nek, vinnige asemhaling, ŉ bleek vel met blou kolle, slaperigheid, deurmekaarheid, naarheid en aanhoudende braking. Maroela Media het vroeër berig Danika is op 27 Februarie in die Life Springs Parkland-hospitaal aan breinvliesontsteking dood. Haar skielike dood kon egter die lewe van twee ander jong mense deur orgaanskenking red.